Lav et referat af nedenstående tekst:

Tekst:
Der er nok ikke mange erhvervsdrivende, der har mærket konsekvenserne af corona-pandemien lige så hårdt, som luftfartsbranchen. Længere perioder med rejserestriktioner har sat sit præg på passagertallene, og der er fortsat lang vej til niveauet i årene før 2020. Sådan lyder analysen også, når Aalborg Lufthavn kigger tilbage på det seneste år. I løbet af 2021 rejste 775.789 passagerer igennem Aalborg Lufthavn. Det svarer til 53 procent af passagerniveauet fra tiden før corona-pandemien, hvor der i 2019 var 1.462.507 rejsende. I forhold til 2020, hvor covid-19 gjorde sit indtog i Danmark, har Aalborg Lufthavn i 2021 oplevet en passagerstigning på 51,4 procent. Det er særligt indenrigstrafikken, der er øget. - Da aktiviteten i samfundet kom op i gear igen efter nedlukningen, kunne vi i større grad se indenrigsefterspørgslen og betydningen af at have hele tre flyselskaber på ruten til København. Allerede fra juli oversteg antallet af passagerer 2019-niveauet måned for måned, og sammenligner vi det sidste halvår af 2021 med samme periode i 2019, så lå vi syv procent over niveau, siger lufthavnsdirektør Niels Hemmingsen. De sidste seks måneder af 2021 stod for næsten 77 procent af alle rejsende i året. Særligt de mange daglige flyvninger mellem Aalborg og København har været benyttet. Forventer et godt år I forhold til udenrigstrafikken har rejserestriktioner givet udfordringer, og det kan også aflæses i passagertallene. - Vi så ikke udenrigstrafikken få helt fodfæste i 2021 ovenpå den store nedlukning. Det var i starten svært for fly- og rejseselskaber at finde det helt rigtige rejseudbud til at matche løbende grænseåbninger og særligt efterspørgslen, der var tæt på umulig at forudsige, siger Niels Hemmingsen. Omikron-varianten har i de seneste uger resulteret i nye nedlukninger i mange lande, men lufthavnsdirektøren forventer, at rejsesituationen ændrer sig i løbet af de kommende måneder og ser derfor lyst på 2022. - Vi skal gennem en lidt hård januar, men vi har store forventninger til året generelt - særligt når vi kommer til sommersæsonen. I hele det forgangne år har vi arbejdet på højtryk med at gøre Aalborg Lufthavn helt klar til at gå forrest. Der er blandt andet tale om en intensiv indsats med ruteudvikling, hvor der også er gode sommernyheder på vej, siger Niels Hemmingsen.

Referat:
Langt flere rejsende benyttede Aalborg Lufthavn sidste år sammenlignet med 2020, og selvom der stadig er langt op til niveauet før corona-pandemien, forventer lufthavnen et godt 2022.